GM Uzbekistan yangi savdo platformasini ishga tushirdi

GM Uzbekistan 2018-yil oxirida O‘zbekistondagi ilk multibrend avtosalonini ishga tushirgandi. Kompaniyaning Nurafshon shahrida joylashgan “Nurafshon Avtocentr” avtosaloni xaridorlarga avtomobil xaridi jarayonida qulaylik yaratish maqsadida “Kupicar.uz” yangi savdo platformasini taqdim etdi.

“Kupicar.uz” bilan avtomobil xarid qilish yanada oson bo‘ldi. Buning uchun xaridor mazkur sayt orqali o‘zi istagan avtomobilning pozitsiya va rangini tanlaydi va saytda buyurtma qoldiradi. Mazkur buyurtma asosida avtosalon vakili xaridor bilan bog‘lanib, avtomobil bo‘yicha shartnomani xaridor ko‘rsatgan manzilga yetkazib berilishini ta’minlaydi. To‘lov amalga oshirilgach, avtomobil xaridorning buyurtmasi asosida shartnomada ko‘rsatilgan muddatlarda ishlab chiqariladi hamda avtosalonga yetkaziladi.
Dastlabki bosqichda “Kupicar.uz” orqali faqat Toshkent shahri aholisi avtomobil xarid qilishi mumkin, keyinchalik esa mazkur xizmat Respublikaning boshqa hududlarida ham joriy etilishi ko‘zda tutilgan.
“Kupicar.uz” yordamida avtomobil buyurtma qilish hamda konsultantlarning xaridorlar bilan bog‘lanishi har kuni soat 09:00 dan 21:00 gacha dam olish kunlarisiz amalga oshiriladi.
Bundan tashqari mazkur platforma orqali xaridor o‘zi xarid qilish istagida bo‘lgan avtomobilni test-drayvdan o‘tkazish imkoniga ham ega bo‘ladi.